Bala laut

Bala laut atau agutud (nama botani: Cordia subcordata) merupakan spesies tumbuhan berbunga dalam keluarga Boraginaceae yang tumbuh asli di Afrika Timur, Asia Selatan, Asia Tenggara, Australia utara dan kepulauan Pasifik termasuk Hawaii. Ia ditemukan di pantai-pantai berbatu dan paya-paya bakau.

 Peristilahan 
Nama agutud dipakai di Sabah. Nama ini seasal dengan agotot dan agutut dalam bahasa Bisaya Panay, dan agutug dalam Bahasa Cebuano.

 Botani 
Ia tumbuh di kawasan yang bertanah liat atau berpasir, tahap pH yang neutral atau alkali (sekitar 6.1 hingga 7.4) yang mengandungi basalt dan batu kapur, dan menerima curahan hujan sebanyak 1,000–4,000 milimeter dalam setahun. Pokok yang matang tumbuh sehingga 7–10 meter, tetapi ia boleh tumbuh setinggi 15 m.

Helai daunnya berbentuk bujur dengan ukuran 8–20 sentimeter panjang dan 5–15 sm lebar, permukaan atasnya ada bulu-bulu halus.

 Bunga dan buah 
Pokok bala laut berbunga sepanjang tahun. Bunga-bunganya muncul dari jambak yang tumbuh di hujung tangkai, setiap jambak mempunyai 5–20 kuntum bunga. Sekuntum bunga bala laut berbentuk corong dengan ukuran 1–4 sm panjang dan 0.4–0.8 mm lebar terdiri daripada kelopak berwarna jingga.


Pokok bala laut berbuah sepanjang tahun. Buahnya berbentuk sfera sepanjang 2–3 sm dan menjadi keras apabila matang, ia boleh terapung dan hanyut dibawa arus lautan dalam jarak yang jauh. Setiap biji buah mengandungi empat atau kurang butir biji benih kecil yang berukuran 10–13 milimeter panjang.

 Kegunaan 
Biji benihnya boleh dimakan, ia pernah dijadikan bekalan kecemasan semasa kebuluran.

Daunnya digunakan untuk merawat sengatan bisa ikan.

Kayu pokok ini lembut, tahan lasak, mudah dibentuk dan tidak terjejas selepas dimakan anai-anai. 

 Rujukan 

 Pautan luar 



Kategori: Cordia